‘Gekoördineerde benadering kritiek te midde van Eskom-situasie’(Foto: Bruno/Pixabay) Anton Bredell, die Wes-Kaapse LUR van plaaslike regering, omgewingsake en ruimtelike beplanning, het dr. Nkosazana Dlamini-Zuma, die minister van samewerkende regering en tradisionele sake, vandag skriftelik genader oor ŉ gekoördineerde benadering tot rampbestuurbeplanning wat betref die huidige situasie by Eskom. “Ons het ons beplanning in die Wes-Kaap gedoen en werk saam met alle betrokke rolspelers in die provinsie, maar Eskom is tans ŉ nasionale risiko. Ons moet almal op ŉ gekoördineerde manier saamwerk om dit te takel,” het Bredell gesê. “Voor Eskom nie sy arbeidskwessies opgelos het nie, sal dit nie onredelik wees om gereelde en hoë vlakke van beurtkrag te verwag nie. Ons is in gesprek met munisipaliteite en die Kaapstad-stadsraad om seker te maak dat alle rugsteunstelsels en noodtoerusting gereed is vir moontlike noodgevalle, maar dit moet ook op ŉ nasionale vlak gedoen word.” Bredell sê provinsiale en plaaslike owerhede moet weet wat die sekuriteitsreëlings is vir die beskerming van nasionaal bestuurde noodsaaklike installasies en brandstofvoorraad in die verskillende provinsies – binne die konteks van ŉ uitgerekte onstabiele kragtoevoersituasie. “In die lig hiervan versoek ek duidelikheid oor die nasionale reaksie op ŉ verdere afname in kapasiteit van die nasionale elektrisiteitsnetwerk en die gebeurlikheidsplanne wat in reaksie daarop ingestel sal word.”